Torsdag aften sikrede Erik Pang, der til daglig spiller for Vendsyssel Elite Badminton sig avancement til anden runde i turneringen Forza Denmark International. Pang vandt over Søren Gravholt fra Erritsø med sætcifrene 21-19, 21-18. - Jeg plejer altid at have problemer i første runde, men det havde jeg ikke i aften. Jeg har spillet i Frederikshavn i tre år, og det betød, at jeg straks følte mig hjemme, siger Eric Pang. Jan Ø. Jørgensen og Hans-Kristian Vittinghus, der er seedede til finalen, er også videre til anden runde. Det samme er Victor Axelsen og Joachim Persson, to andre danske håb ved Forza Denmark International. - Vi er meget tilfredse med førstedagen. Alt gik planmæssigt, og Arena Nord danner som ventet en flot ramme om turneringen, mener VEB's sportschef, Peter R. Jensen. Fredag spilles der kampe fra kl. 9.00 til 22.00 i Arena Nord, hvor der er gratis entre alle dage.

Opsummering:
Den hollandske VEB-profil, Erik Pang, er klar til anden runde ved Forza Denmark International, der spilles i Frederikshavn.